मजबूत लोकपाल लाकर ही दम लेंगे : राहुल  
कांग्रेस महासचिव राहुल गांधी ने कहा कि मजबूत लोकपाल केवल उनका नहीं, बल्कि आम लोगों का सपना है और वह इसे लाकर ही दम लेंगे।
कांग्रेस महासचिव राहुल गांधी ने शुक्रवार को कहा कि मजबूत लोकपाल केवल उनका नहीं, बल्कि आम लोगों का सपना है और वह इसे लाकर ही दम लेंगे। राहुल ने ‘मुसलमान पिछड़ा वर्ग आरक्षण धन्यवाद रैली’ को संबोधित करते हुए बीजेपी का नाम लिए बिना कहा कि 'इंडिया शाइनिंग' का नारा देने वाले लोगों ने राज्यसभा में मजबूत लोकपाल के गठन का विधेयक पारित नहीं होने दिया।

	उन्होंने कहा कि बीजेपी ने तो यहां तक कहा कि इस विधेयक को इसलिए पारित नहीं करने दिया गया, क्योंकि यह राहुल गांधी का सपना था। राज्यसभा में गुरुवार मध्यरात्रि तक चली 12 घंटे की चर्चा के बाद भी लोकपाल विधेयक पारित नहीं हो पाया, क्योंकि विपक्षी और सहयोगी दलों की ओर से पेश 187 संशोधनों में यह विधेयक उलझकर रह गया।